
ОБЩИНСКИ СЪВЕТ

ЗЛАТОГРАД

ДОКЛАДНА ЗАПИСКА

От Мирослав Митков Янчев – Кмет на Община Златоград

Относно:  Обезпечаване на празниците на село Долен, село Старцево и село Ерма река, общ. Златоград


УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,
Празниците на населените места в общината са утвърдена традиция и заемат важно място в обществения и културния живот. Те са събития с обществена значимост, които съхраняват и популяризират местните традиции, обичаи и духовни ценности.
Организирането на празниците, за всяко населено място, предоставя възможност на жителите да се съберат заедно, да отдадат заслужено уважение към своите корени и да предадат на младото поколение местните обичаи, фолклор и културно наследство. 
Особено значение празниците имат за хората, напуснали родните си места, които намират повод да се завърнат и да се срещнат със своите близки. По този начин, тези събития, създават възможност за общуване, укрепват връзките между поколенията и допринасят за запазването на живата връзка на хората с техните родни места.
Провеждането на празниците допринася и за популяризирането на населените места и на общината като цяло. В тях участват и много гости, което създава предпоставки за развитие на местния туризъм, подкрепа на местния бизнес и утвърждаване на положителния обществен имидж на общината.

На 6 май 2026 г., село Долен отбеляза своя традиционен празник, който премина при голям интерес и с активно участие на жители и гости на селото. Събитието, за пореден път, показа значението на подобни инициативи за поддържането на активен обществен и културен живот. 

През месец август, предстои отбелязването на празниците на село Старцево – 15 август и село Ерма – 29 август. Тези дни, традиционно, се очакват с голям интерес, както от жителите, така и от хора, които живеят извън общината, но се завръщат в родните си места, специално за празничните прояви.
Провеждането на празниците изисква финансова обезпеченост, която да гарантира качественото им организиране и осигуряване на богата културна и музикална програма. Подкрепата на Община Златоград за реализирането им е израз на насърчаване на културния живот в малките населени места, съхраняване на местните традиции и създаване на условия за активно обществено участие. Осигуряването на средства за организиране на празниците е инвестиция в опазването на местната идентичност, укрепването на общността и утвърждаването на селата като живи и активни центрове на обществения живот.

Средствата, разходвани за провеждането на празника на село Долен, на 6 май 2026 г., са в размер на 2500,00 евро. С оглед това и след постъпили искания от страна на кметовете на с. Ерма река и с. Старцево за увеличаване на средствата, необходими за провеждането на празниците на населените им места, съответно в размер на 3500,00 евро и 4000,00 евро, предлагам, Общински съвет Златоград, да одобри извършените разходи за провеждането на празника на село Долен, както и средствата, необходими за организиране и провеждане на празниците на село Старцево и село Ерма река, за да бъде гарантирано успешното им реализиране.
Във връзка с гореизложеното, предлагам на вашето внимание за обсъждане следния проект за  
РЕШЕНИЕ
На основание чл.21, ал.1, т.12 и ал.2 и във връзка с чл.17, ал.1, т.5 от Закона за местно самоуправление и местна администрация, Общински съвет Златоград
РЕШИ:
1.Одобрява обезпечаването на празниците на село Долен, село Старцево и село Ерма река, както следва:
1.1. Празник на село Долен /6 май 2026 г./ - 2 500 евро;

1.2. Празник на село Старцево /15 август 2026 г./ - 4 000 евро;

1.3. Празник на село Ерма река /29 август 2026 г./ - 3 500 евро.
С уважение,

МИРОСЛАВ ЯНЧЕВ

Кмет на Община Златоград 
Изготвил:

КБ
Съгласувал:

ЛА

В Общинска администрация Златоград функционира  Система за  управление на качеството и информационната
сигурност, в съответствие с изискванията на стандартите ISO 9001:2008 и ISO 27001:2005.

